ประธานสภาผู้แทนราษฎร ระบุกรณีศาลตัดสินสั่งจำคุก 5 ส.ส. ทำให้พ้นสมาชิกภาพความเป็น ส.ส.
นายชวน หลีกภัย ประธานสภาผู้แทนราษฎร กล่าวถึงกรณีศาลชั้นต้นพิพากษาจำคุก 5 ส.ส. ประกอบด้วย นายพุทธิพงษ์ ปุณณกันต์ , นายณัฏฐพล ทีปสุวรรณ ส.ส.พรรคพลังประชารัฐ , นายถาวร เสนเนียม , นายชุมพล จุลใส , และนายอิสสระ สมชัย ส.ส. พรรคประชาธิปัตย์ โดยไม่ให้ประกันตัว ว่าเมื่อไม่ได้ประกันตัวสมาชิกภาพก็ต้องหมดไป ขั้นตอนหลังจากนี้ อยู่ที่คณะกรรมการการเลือกตั้ง (กกต.) จะดำเนินการอย่างไรต่อไป เหมือนกรณีของนายนวัธ เตาะเจริญสุข อดีต ส.ส.ขอนแก่นที่โดนคดี กกต.จะเป็นผู้วินิจฉัยสมาชิกภาพ ขณะที่ผู้ที่ดำรงตำแหน่งรัฐมนตรีก็ต้องพ้นจากตำแหน่งตามกฎหมาย ส่วนกรณีของ น.ส. ปารีณา ไกรคุปต์ ส.ส.ราชบุรี พรรคพลังประชารัฐ ถูกชี้มูลความผิดบุกรุกพื้นที่ป่าสงวนแห่งชาตินั้น ขณะนี้ ผู้บัญชาการตำรวจแห่งชาติ ทำหนังสือมาถึงสภาขอตัว นางสาวปารีณา ไกรคุปต์ ส.ส.จังหวัดราชบุรี พรรคพลังประชารัฐ ไปสอบสวน แต่เนื่องจากใกล้ปิดสมัยประชุม จึงบรรจุเข้าสู่ที่ประชุมไม่ทัน แต่ตามหลักการ หลังจากปิดสมัยประชุม ส.ส.ก็ไม่มีเอกสิทธิ์คุ้มครองแล้วตำรวจสามารถเรียกไปสอบสวนได้โดยไม่ต้องขออนุญาตสภานายชวน ยังกล่าวถึงการพิจารณาร่างแก้ไขร่างรัฐธรรมนูญ ว่ายังมีความล่าช้า เพราะสมาชิกอภิปรายหลักการมากกว่าการแปรญัตติ วันนี้จึงจะขอร้องให้อภิปรายอยู่ในกรอบ อาจจะทำให้การพิจารณาเร็วขึ้น แต่ก็ขึ้นอยู่กับความร่วมมือของ ส.ส.หากมีความประสงค์จะให้รัฐธรรมนูญออกมาได้ต้องช่วยกัน ซึ่งหากวันนี้การพิจารณาไม่เสร็จ ก็ต้องหารือกันว่าจะต่อพรุ่งนี้ได้หรือไม่ ส่วนตัวไม่มีปัญหา